Arvotalon julkisivu palautetaan alkuperäiseen asuunsa Tampereen keskustassa – Näin Kekäleen talo muuttuu laajassa remontissa

Tampereella Keskustorin laidassa Kauppakatu 2:ssa sijaitsevan Sandbergin talon julkisivu palautetaan alkuperäiseen asuun. Kekäleen talonakin tunnettu kiinteistö siirtyi viime vuonna kiinteistösijoittaja Pentti Välkin omistukseen. Myyjänä oli Kekäle oy. Vaateliike siirtyi Koskikeskukseen. Välkin mukaan Sandbergin talon julkisivuremontti alkaa ensi viikolla ja kestää ainakin tämän vuoden. Remontissa muun muassa uusitaan ikkunat ja ulkopinta rapataan. Rakennuksen vanhat valokuvat paljastivat, että kulmassa on ollut parvekkeet. Parvekkeet takorautakaiteineen palautetaan paikoilleen. Rakennus on tyhjillään. Kyselyjä tiloista on Välkin mukaan tehty, mutta ratkaisujen aika on kun talo on saatu kuntoon. Liiketiloja on jatkossa vain alimmassa kerroksessa. Kaksi ylintä kerrosta vuokrataan muuhun käyttöön, esimerkiksi toimistotiloiksi. –Liukuportaat puretaan, jolloin ne eivät syö alakerran liiketilaa. Kaupungin keskustan vanhoissa rakennuksissa kaksikerroksinen liiketila ei Välkin mukaan menesty. Osa kymppikorttelia Kauppakatu 2 kuuluu niin sanottuun Kymppikortteliin. Sandbergin talon lisäksi korttelissa sijaitsevat muun muassa Pantin talo, Tirkkosen talo, Osuuspankin talo ja Sinikulma, jossa on esimerkiksi Kelan toimisto. Tonteilla on eri omistajat. Lue myös: Kymppikorttelin kaava hyväksyttiin lautakunnassa – Tampereen vanhimpiin kuuluvan korttelin uudisrakentaminen askeleen lähempänä Lue myös: Tampereella aiotaan rakentaa arvorakennusten sisäpihalle uusia kerrostaloja – Näin suunnitelma muuttaisi yhtä kaupungin vanhimmista kortteleista Kymppikorttelia koskeva asemakaavan muutos hyväksyttiin yhdyskuntalautakunnassa huhtikuun alussa. Muutos mahdollistaa täydennysrakentamisen. Lausuntojen perusteella korttelin ylin kerrosluku madallettiin yhdeksästä kahdeksaan. Kauppakatu 2:n sisäpihalla oleva rakennus saadaan korvata 7-kerroksisella uudisrakennuksella. Sandbergin talo on rakennettu vuosina 1880–1896. Ensin rakennettiin Kauppakadun ja Aleksis Kiven kadun kulmassa oleva rakennus. Sen jälkeen jatkeeksi Kauppakadun suuntainen rakennus ja kolmannessa vaiheessa Aleksis Kiven kadun suuntainen rakennus. Rakennuksen nimi juontaa talossa toimineesta kauppias Wilhelm Sandbergin pitämästä rautakaupasta.